Jer 1,10–17
· Az első üzenet Jeremiás elhívása után.
· „Népek és országok fölé” – mert Isten szavát kell hirdetnie, aki mindenkihez szólni akar. Azt akarja, hogy mindenki meghallja, hogy rossz úton jár, bűnben él; hogy a bűn zsoldja halál; és meghallja, hogy Isten megtérésre hív.
· „Gyomlálj és irts, rombolj és pusztíts, építs és plántálj” – ezt Isten végzi Igéjével. Jeremiás dolga: hirdetni. A mi dolgunk: hirdetni úgy, hogy közben engedjük, hogy mibennünk is végbe menjen.
· „Gyomlálj és irts…” – ahol megtérés van, ott rombolni is kell: szakítani régi életmóddal, kedvenc bűnökkel. Gedeon apja Baál-oltárának lerombolása; Ezékiás/Jósiás templomtisztítása; Efezusban az okkult könyvek elégetése: mind olyan rombolás, ami a megtérésből következett. Az új, amit Isten ad – a bennem élő Krisztus – és a régi, ahol én voltam a középpontban, nem tűri egymást. „Építs és plántálj…” – rombolás nélkül ez nem lehetséges. „Öldököljétek meg azért a ti földi tagjaitokat…”, az énemet, hogy Isten Lelke felépíthesse bennem, amit Ő akar: hogy „Krisztushoz hasonló”, krisztusi legyek.
· Jeremiásnak először (elsősorban) Júda számára kell hirdetnie Isten ítéletét. „Népek és országok” felé később. A Júdán végbement ítélet már üzenet lehet a pogányoknak: az ÚR valóban Isten, aki a saját népét is számon kéri és megítéli. Jer 40,1–3: a pogány hadvezér tisztán lát. Izráelnek a maga életével (azzal, ahogy tiszteli az Urat, jár az Ő útján) kellett volna tanúskodnia az Úrról a pogányok felé. Ők nem akarták ezt – de Isten így is gondoskodott róla, hogy (Izráelen keresztül) megismerjék Őt a pogányok. Dánielék bizonyságtétele. Krisztus Izráelbe jött el; onnan indultak el az apostolok; „a zsidók elesése a világ gazdagsága lett”. Mert Isten véghez viszi, amit akar: mindenkihez eljuttatja azt az üzenetet, hogy Ő az Úr, és mindenkit hív megtérésre. „Gondom van rá, hogy igémet beteljesítsem” – beteljesítette az ítéletet (a babiloni fogságot). Beteljesítette azt az ígéretét, hogy vissza fognak térni. Beteljesítette, hogy elküldi a Megváltót – és rajta teljesítette be minden bűnnek az ítéletét.
· Isten akkor a saját népének hirdette az ítéletet. Van-e ma ítélő szava Istennek a saját népéhez?
· A névleges keresztyénekhez (általában azokhoz, akik annak tartják magukat). „Elszakadtak tőlem, idegen isteneknek áldoztak, tulajdon kezeik munkáját imádták” – utóbbi az, amikor valaki a saját cselekedeteiért akar üdvözülni. Vagy amikor a kegyelemre hivatkozik ugyan, de valójában „elszakadt Istentől”, nem fogadja el az Ő törvényét, és nem fogadja el Krisztust urának.
· A hívőkhöz? Bennünk is van bűn, és az Isten ítélete alá esik. Kárhozatra nem kell jutnunk, mert Jézus Krisztus megszabadított a bűntől. De Isten azt akarja, hogy mi is szakítsunk velük – és a kedvenc bűnökkel nehezebb szakítani. – „Itt az ideje, hogy elkezdődjék az ítélet az Isten házán” – a hívők szenvedéséről van szó, arról, amikor Krisztus nevéért gyaláznak minket. Ez is ítélet rajtunk? Igen, és próba is: tudjuk-e Istent dicsőítve fogadni (ApCsel 5,41). Egy-egy ilyen ítélet alatt eszünkbe juthatnak bűnök (W. Busch a börtönben, Zimányi J. a talicskával), amelyek másképpen nem jutnának eszünkbe – és akkor Ő ezeket megítéli.
· Az ítélet hirdetése a megtérésre hívással együtt hangzik (kevés kivétellel). Jeremiás is hívja az embereket, hogy térjenek meg – de nem térnek meg. És eljött az, amikor Isten végrehajtotta az ítéletet. – Isten „ezekben a végső időkben Fia által szól”, Ő Isten utolsó szava. Aki erre, Őhozzá nem tér meg, az a kárhozat ítéletét kapja meg.
· Ezt kell hirdetnünk. „Mondd meg nekik mindazt, amit én parancsolok neked.” (17) Akkor is, ha ezért támadnak, szeretetlennek neveznek. „Meg ne riadj tőlük, különben én riasztalak el…” – ha nem mondom el vagy félig mondom el, amit Isten rám bízott, legközelebb még nehezebb lesz megszólalnom. De ha egészen elmondom, akkor Isten megerősít – akkor is, ha támadnak. – A félig elmondott üzenet „altat”, abból senki sem fogja felismerni, hogy meg kell fordulni (merthogy a könnyebbik felét mondtam el). A teljes üzenet „rombol és épít”, a régi helyett elkezdődhet az új.
Jer 17,14 Gyógyíts meg, URam, akkor meggyógyulok, szabadíts meg, akkor megszabadulok, csak téged dicsérlek.
